ET Euroopa Liidu Teataja C 319/6

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 319/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„VINAGRE DEL CONDADO DE HUELVA”

EÜ nr: ES-PDO-0005-0724-15.10.2008

KGT ( ) KPN ( X )

1. Nimetus:

„Vinagre del Condado de Huelva”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab:

„Vinagre del Condado de Huelva” on veiniäädikas, mis on saadud reguleeriva asutuse sertifitseeritud päritolunimetusega Condado de Huelva veini äädikhappelise kääritamise teel.

1. Kaitstud päritolunimetusega veiniäädika analüüsimisel saadud näitajad peavad jääma järgmistesse vahemikesse: a) minimaalne kogu äädikhappe sisaldus: 70 g/l; b) lahustuv kuivekstrakt: mitte vähem kui 1,30 g/l ja äädikhappele vastav protsent; c) tuhasisaldus: 1–7 g/l; d) atsetoiini sisaldus: mitte vähem kui 100 mg/l; e) proliini sisaldus: mitte vähem kui 300 mg/l.

2. Allpool esitatud ainete maksimaalsed lubatud kogused on järgmised: a) elavhõbe: 0,05 ppm; b) arseen: 0,5 ppm; c) plii: 0,5 ppm; d) vask ja tsink: 10 mg/l; e) raud: 10 mg/l; f) sulfaadid: 2 g/l, kaaliumsulfaadina; g) kloriidid: 1 g/l, naatriumkloriidina.

3. Optilise läbilaskvuse kolorimeetria abil tehtud kromaatiline analüüs annab järgmised tulemused: a) maksimaalne läbipaistvus (L*): 93 %; b) värvi intensiivsus kroomides: suurem kui 20 ühikut.

Veiniäädika liigid

a) Vinagre Condado de Huelva

Condado de Huelva päritolunimetuse all sertifitseeritud veini äädikhappelise kääritamise teel saadud äädikas, mis sisaldab kuni 0,5 mahuportsenti kasutatud veini jääkalkoholi.

Organoleptiline hinnang

Välimus: äädikale „Vinagre del Condado de Huelva” omane kahvatukollane kuni merevaigukollane ja intensiivselt hele värvus.

Lõhn: kerge veinivarjundiga äädikane aroom.

Maitse: tasakaalus happelisusega mahe veinine maitse. Järelmaitses on tunda õunavarjundit, mis on iseloomulik kasutatud viinamarjasordile „Zalema”.

b) Vinagre Viejo Condado de Huelva

Äädika „Vinagre del Condado de Huelva” laagerdamisel tammevaatides või käärimistõrtes ning selle rikastamisel Condado päritolunimetusega liköörveini ja kvaliteetliköörveiniga saadud äädikas, mis sisaldab kuni 3 mahuportsenti kasutatud veinide jääkalkoholi.

b)1) Vinagre Viejo Condado de Huelva Solera

Veiniäädikas, mis on saadud „Vinagre del Condado de Huelva” laagerdamisel traditsioonilisel meetodil criaderas y soleras vähemalt kuue kuu jooksul.

Organoleptiline hinnang

Välimus: mahagonitoonides merevaigukollane. Keskmine intensiivsus.

Lõhn: kuivatatud puuvilja varjundiga äädikane aroom.

Maitse: küps ja tasakaalustatud veinine maitse.

b)2) Vinagre Viejo Condado de Huelva Reserva

Veiniäädikas, mis on saadud „Vinagre del Condado de Huelva” laagerdamisel traditsioonilisel meetodil criaderas y soleras vähemalt kahe aasta jooksul.

Organoleptiline hinnang

Välimus: merevaigukollase helgiga väga intensiivne mahagonivärvus.

Lõhn: jõuline tugevalt äädikane aroom, milles on tunda veini Condado de Huelva küpset lõhna, veidi vanilli, kuivatatud viigimarju ja rosinaid.

Maitse: kuiv ja väga happeline maitse.

b)3) Vinagre Viejo Condado de Huelva Añada

Puust vaadis vähemalt kolm aastat laagerdunud „Vinagre del Condado de Huelva”.

Organoleptiline hinnang

Välimus: intensiivne mahagonivärvus, milles peegeldub äädika siidisus, väga intensiivne.

Lõhn: jõuline äädikane aroom, milles leidub liköörveini ja tammevaadi varjundeid.

Maitse: küpse, happelise, täidlase ja tasakaalustatud maitse ning pika ja tugeva järelmaitsega. Meenutab kuivatatud puuvilju ja vürtse.

3.3. Tooraine (üksnes töödeldud toodete puhul):

Veiniäädika toorainena kasutatakse Condado de Huelva päritolunimetusega valget veini või liköörveini.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Ei kohaldata.

3.6. Erieeskirjad viilutamise, riivimise, pakendamise jm kohta:

Ei kohaldata.

3.7. Erieeskirjad märgistamise kohta:

Etikettidele, mida reguleeriv asutus on lubanud kasutada, ja toote autentsust tõendavatele kvaliteedimärkidele tuleb märkida nimetus „Vinagre del Condado de Huelva”.

4. Geograafilise piirkonna täpne määratlus:

Kaitstud päritolunimetusega „Vinagre del Condado de Huelva” hõlmatud haldusüksused on Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa. Piirkond paikneb Guadalquiviri jõe alamjooksu ümbritseval tasandikul ning jääb Doñana rahvuspargi piiresse.

5. Seos geograafilise piirkonnaga:

5.1. Geograafilise piirkonna eripära:

a) Looduslikud faktorid

Condado de Huelva piirkonna äädikaliikide omadused tulenevad eelkõige looduslikust keskkonnast, milles neid toodetakse ja laagerdatakse, ning Euroopa kopsudeks peetava Doñana rahvuspargi lähedusest, mille mõju on tugev ja ainulaadne. Condado de Huelva piirkonda tuntakse nimetuse all Entorno de Doñana (Doñana piirkond).

Condado de Huelva asub Guadalquiviri alamikus, Huelva provintsi kaguosas, ulatudes Sierra de Aracena eelmäestikust rannikuni ning piirneb Doñana rahvuspargiga.

Äädikat toodetakse ja laagerdatakse tasase või kergelt lainja maastikuga alal, mille kalle ei ületa 17 %, kõrgused suurenevad lõunast põhja, ulatudes 50 meetrist kuni 180 meetrini ning mille pinnas on ühtlane tänu alusmaterjali rikkalikule koostisele.

Condado de Huelva geograafiline asukoht tagab vahemerelise kliima, kuid piirkonna avatus Atlandi ookeanile koos pinnareljeefi eripäraga lisab ookeani mõjutusi. Seetõttu on kliima võrdlemisi niiske.

— Keskmine maksimaalne temperatuur on suhteliselt stabiilselt ligikaudu 22,5 °C.

— Keskmine minimaalne temperatuur jääb vahemikku 9,8–11,9 °C.

— Aasta keskmine temperatuur jääb vahemikku 15,8–16,9 °C.

— Sademete hulk on muutlik, jäädes vahemikku 810–716 mm.

— Aastas on piirkonnas keskmiselt 3 000–3 100 tundi päikesepaistet.

— Suhteline õhuniiskus jääb vahemikku 60–80 %.

b) Inimfaktorid

Condado de Huelva piirkonnas toodetakse kahte tüüpi äädikat.

Esimene on saadud Condado de Huelva päritolunimetusega valge veini või liköörveini äädikhappelise kääritamise teel, kasutades tööstuslikku kääritamise meetodit, mis põhineb bakterikultuuride olemasolul äädikaks töödeldavas veinis ja nõuab veini pidevat küllastamist peenikeste õhumullidega.

Kõnealust tüüpi Vinagre Condado de Huelva äädika saamiseks toimub kääritamine temperatuuridel vahemikus 28–33 °C ning õhutamise kvaliteet ja sagedus peavad olema piisavad.

Teist, Vinagre Viejo tüüpi äädikat valmistatakse äädikast „Vinagre del Condado de Huelva” ning olenevalt kasutatud laagerdumisviisist ja -ajast on seda kolme eri sorti: Vinagre Viejo Solera, Vinagre Viejo Reserva ja Vinagre Viejo Añada.

Nii Vinagre Viejo Solera kui ka Vinagre Viejo Reserva äädikat laagerdatakse traditsioonilise dünaamilise meetodiga criaderas y soleras, mille puhul laotakse ameerika tammest valmistatud vaadid ja tõrred üksteise peale püramiidikujulisse virna. Kõige hiljem valmistatud äädikad segatakse kokku vanimatega, piserdades virna kõrgeima rea äädikat ciradera't madalaima rea äädikale ehk solera'le, mis lastakse vaadist välja. Vaati või tõrde tekkinud vabanenud ruum täidetakse vanuselt järgmise äädikaga jne. Sellist eemaldamise ja piserdamise süsteemi nimetatakse correr escala ning sellisel viisil saadakse äädikas, mis on lõpptoote ühtsuse tagamiseks valmistatud mitmete aastakäikude veinidest. Äädika „Vinagre del Condado de Huelva” eripäraks on asjaolu, et kogu laagerdumisprotsessi jooksul kuni äädika väljalaskmiseni lisatakse sellele Condado de Huelva päritolunimetusega liköörveini või kvaliteetliköörveini või kasutatakse seda äädika rikastamiseks, mis aitab kaasa laagerdumisprotsessi käigus toimuvale oksüdatsioonile ning parandab äädika aroomi, moodustades estreid ja toites liköörveinidest ja kvaliteetliköörveinidest saadud äädikhappebaktereid alkoholis, et takistada juba tekkinud äädikhappe riknemist.

Äädikat Vinagre Viejo Solera laagerdatakse tammevaatides või -tõrtes vähemalt kuus kuud ja Vinagre Viejo Reserva äädikat vähemal kakskümmend neli kuud.

Erinevalt äädikatest Vinagre Viejo Solera ja Vinagre Viejo Reserva laagerdatakse äädikat Vinagre Viejo Añada traditsioonilisel meetodil (añadas) vähemalt kuus kuud. Selle meetodi puhul laagerdatakse äädikat vaatides või tõrtes, millesse võidakse lisada üksnes liköörveini või kvaliteetliköörveini. Neid äädikaid valmistatakse ühe aastakäigu veinidest, sest segamine ei ole lubatud ning selle tulemusena saadakse kindlale aastakäigule iseloomulike omadustega äädikas. Sarnaselt süsteemile criaderas y soleras annavad laagerdamise jooksul lisatud liköörvein ja kvaliteetliköörvein lõpptootele unikaalsed omadused.

Laagerdumisruumid on ehitatud nii, et aastaringselt püsiks seal temperatuur vahemikus 15–18 °C, suhteline õhuniiskus oleks võimalikult suur (vahemikus 60–80 %), tagatud oleks hea ventilatsioon ja tünnide sobiv paigutus. Need tingimused saavutatakse kõrgete lagede, õigesti asetsevate akende ja savipõrandate piserdamise abil veega, kui temperatuur tõuseb liiga kõrgele; kõik need meetmed on vajalikud selleks, et tagada äädikate optimaalseks laagerdumiseks sobiv mikrokliima.

Condado de Huelva piirkonnas kasutatavatel ameerika tammest valmistatud vaatidel ja tõrtel on äädika kvaliteedi parandamisel laagerdumisprotsessi käigus kõige olulisem osa. Tamme poorsus laseb äädikal õhus oleva hapnikuga kokku puutuda, soodustades oksüdatsiooni ja laagerdumist. Puitu läbiva hapniku kogus on hinnanguliselt 25 cm3 liitri kohta aastas. See sõltub puidu paksusest ja omadustest.

Laagerdamise jooksul toimuvad äädika keemilises koostises muudatused, mis muudavad omakorda äädika omadusi. Laagerdumise ajal toimuvad järgmised protsessid:

— aurustumine,

— otsene ekstraheerimine puidust,

— puidu komponentide ja laagerduva äädika omavaheline reageerimine,

— laagerduva äädika komponentide omavaheline reageerimine,

— keemilised protsessid, nagu oksüdeerumine ja hüdrolüüs.

5.2. Toote eripära:

a) Vinagre Condado de Huelva

Condado de Huelva päritolunimetusega valge veini või liköörveini äädikhappelise kääritamise teel saadud äädikas.

Organoleptiline hinnang

Välimus: äädikale Vinagre Condado de Huelva on omane kahvatukollane kuni merevaigukollane ja hele intensiivne värvus.

Lõhn: Condado de Huelva päritolunimetusega veini meenutav äädikane aroom.

Maitse: tasakaalus happelisusega mahe veinine maitse. Järelmaitses on tunda õunavarjundit, mis on iseloomulik kasutatud kohalikule viinamarjasordile „Zalema”.

b) Vinagre Viejo Condado de Huelva

Äädikat „Vinagre del Condado de Huelva” laagerdatakse tammevaatides või käärimistõrtes ning see on unikaalne selle pooles, et seda rikastatakse Condado de Huelva päritolunimetusega liköörveini ja kvaliteetliköörveiniga, mis annavad sellele ainulaadsed omadused. Sisaldab kuni 3 mahuportsenti kasutatud veinide jääkalkoholi.

Kõnealusel veiniäädikal on kolm alamliiki, mis erinevad üksteisest laagerdamise viisi ja perioodi poolest.

Organoleptiline hinnang

Vinagre Viejo Condado de Huelva Solera Välimus: mahagoni toonides merevaigukollane. Keskmine intensiivsus. Lõhn: kuivatatud puuvilja varjundiga äädikane aroom. Maitse: küps ja tasakaalustatud veinine maitse.

Vinagre Viejo Condado de Huelva Reserva Välimus: merevaigukollase helgiga väga intensiivne mahagonivärvus. Lõhn: jõuline tugevalt äädikane aroom, milles on tunda veini Condado de Huelva küpset lõhna, veidi vanilli, kuivatatud viigimarju ja rosinaid. Maitse: kuiv ja väga happeline maitse.

Vinagre Viejo Condado de Huelva Añada Välimus: intensiivne mahagon, milles peegeldub äädika siidisus, väga intensiivne. Lõhn: tugev äädikane aroom, milles leidub liköörveini ja tammevaadi varjundeid. Maitse: küps, happeline, täidlane, tasakaalus, pika ja tugeva järelmaitsega. Meenutab kuivatatud puuvilju ja vürtse.

Kaitstud päritolunimetusega „Vinagre del Condado de Huelva” veiniäädikate eriomadusi tuvastatakse optilise läbilaskvuse kolorimeetria abil tehtava kromaatilise analüüsi teel, mille tulemused on järgmised:

a) maksimaalne läbipaistvus (L*): 93 %;

b) värvi intensiivsus kroomides:: suurem kui 20 ühikut.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Vinagre del Condado de Huelva” äädikale iseloomulikud omadused tulenevad peamiselt selle valmistamiseks kasutatavast toorainest Condado de Huelva päritolunimetusega veinist, mis võlgneb oma ainulaadsed omadused kohalikule „Zalema” viinamarjasordile, mida kasvatatakse üksnes määratletud geograafilises piirkonnas, ning selle tootmisest ja laagerdamisest Condado de Huelva piirkonnas.

Lisaks sellele soodustavad päritolunimetusega hõlmatud geograafilises piirkonnas valitsev kõrge suhteline õhuniiskus, pehme kliima ning Atlandi ookeani ja Doñana rahvuspargi lähedusest tulenev õhu kõrgem hapnikusisaldus oksüdatsiooni.

Tasane või kergelt lainjas maastik hõlbustab kirjeldatud õhuvoogude saabumist. Laagerdumisruumide asukoht ja arhitektuur tagavad hea ventilatsiooni ning soodustavad hapniku jõudmist läbi tammepuust vaatide ja tõrte äädikani.

Kliimatingimused mõjutavad Vinagre Viejo tootmist, ühtlasi võimaldavad need äädikal laagerduda tootjate tootmishoonete kinnistes hoovides.

Äädika omadused tulenevad järgmistest parameetritest.

— Jääkalkoholi sisaldus võib ulatuda kuni 3 mahuprotsendini ning see tuleneb äädika rikastamisest reguleeriva asutuse sertifitseeritud Condado de Huelva päritolunimetusega liköörveini ja kvaliteetliköörveiniga.

— Vaatide ja tõrte valmistamiseks kasutatud puidu poorsus laseb äädikal hapnikuga kokku puutuda, aidates kaasa äädikhappelisele käärimisele ja andes lenduvate hapete minimaalseks sisalduseks 70 grammi liitri kohta.

— Laagerdumise jooksul väheneb äädika sisaldus aurustumise tõttu, mille tulemusena suurendab kuivekstrakti kogus, mis suureneb veelgi, kui äädikasse ekstraheeritakse puidu koostisaineid ning puidu ja äädika koostisosad reageerivad omavahel.

— Suhtelise õhuniiskuse ja temperatuuri kontrolli all hoidmiseks ja nende stabiilsuse tagamiseks kogu laagerdusprotsessi jooksul piserdatakse laagerdumisruumide savipõrandaid veega, mis soodustab äädika mahenemist ja vähendab aurustumisel tekkivaid kadusid.

— Etanooli ja vee mõjul toimuva hüdrolüüsi tulemusena väheneb laagerdamise käigus ligniini sisaldus puidus. Hüdrolüüs on peamine viis, mille abil jõuavad vaadi või tõrre koostisosad äädikasse, mõjutades laagerduva äädika lõhna ja värvust.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

(Boletín Oficial de la Junta de Andalucía nr 184, 16. september 2008, lk 29.)

http://www.juntadeandalucia.es/agriculturaypesca/portal/opencms-cap/opencms/handle404?exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf&exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf